Čo je cestovné poistenie?
Cestovné poistenie je typ poistenia, ktoré je určené na krytie neočakávaných nákladov na liečbu, právnu pomoc alebo krádež veci pri cestovaní. Cestovné poistenie je možné uzavrieť pri cestách do zahraničia, ale i na Slovensko, a to nielen ako individuálne, ale aj ako skupinové či rodinné.
Z tohto poistenia vám budú uhradené nevyhnutné náklady spojené s liečbou a ošetrením, ktoré sú nad rámec zákonného zdravotného poistenia. Na rozdiel od klasického verejného zdravotného poistenia ide o komerčné poistenie, ktoré pokrýva najmä poistenie liečebných nákladov, ale aj úrazové poistenie, poistenie zodpovednosti za škodu, poistenie batožiny a ďalšie. Bežnou súčasťou poistenia sú aj asistenčné služby.
Základné cestovné poisteniespravidla zahŕňa poistenie liečebných nákladov v zahraničí, ktoré kryje nutnú a neodkladnú liečbu náhlych ochorení, náhlych porúch zdravia alebo úrazov, jednoduché ošetrenie zubov či repatriáciu do vlasti. Z cestovného poistenia vám budú preplatené náklady, ktoré súvisia s ochorením alebo úrazom, napríklad:
ošetrenie a liečba u lekára alebo v inom zariadení zdravotnej starostlivosti,
hospitalizácia v nemocnici,
transport, vrátane prevozu do vlasti alebo repatriácie,
náklady na nevyhnutné lieky,
asistenčná služba a ďalšie náklady.
Pri cestách si môžete navyše vybrať aj niektoré z pripoistení, napríklad:
úrazové pripoistenie - pre prípad trvalých následkov či smrti,
poistenie zodpovednosti za spôsobené škody,
poistenie batožiny,
poistenie storno poplatkov,
poistenie pre rizikové športy a ďalšie.